****

 **REPUBLIKA HRVATSKA**

**BJELOVARSKO-BILOGORSKA**

 **Ž U P A N I J A**

 **OPĆINA ŠANDROVAC**

 **OPĆINSKO VIJEĆE**

**KLASA: 021-05/19-01/20**

**URBROJ: 2123-05-01-19-1**

**U Šandrovcu, 02.08.2019.**

**Z A P I S N I K**

**sa 20. sjednice Općinskog vijeća općine Šandrovac održane 02.08.2019. sa početkom u 19,30 sati**

**Prisutni:** Husnjak Damir, Ormanović Ranko, Solar Biljana, Žager Stjepan, Miroslav Sokolić, Mirko Bedeković, Marica Petreković, Igor Škudar, Sven Perec i Slaven Kurtak

**Odsutni:** Halapa Nikola

**Ostali prisutni:** općinski načelnik Općine Šandrovac, Josip Dekalić, zamjenik općinskog načelnika, Željko Đipalo, Damir Kolar, mag.ing.agr, ravnatelj Doma za starije i nemoćne osobe Šandrovac, Sanela Paukovac, v.d. direktorica Šandroprom d.o.o. Šandrovac, Sandra Sedlanić, upravni referent

**Zapisničar:** Martina Bedeković

 Predsjedavajući je pozdravio prisutne i utvrdio kvorum.

Predsjedavajući je dao izmijenjeni Dnevni red na usvajanje.

**D N E V N I R E D**

1. Aktualni sat,
2. Usvajanje zapisnika sa 19. sjednice Općinskog vijeća Općine Šandrovac,
3. Donošenje Odluke o isplati kapitalne pomoći poduzeću „Šandroprom“ d.o.o.,
4. Donošenje suglasnosti na Odluku o izboru i imenovanju ravnatelja Doma za starije i nemoćne osobe Šandrovac,
5. Donošenje Odluke o legaliziranju nerazvrstane ceste Jarak-Velebit.
6. Informacija o poništenju postupka javne nabave za „modernizaciju nerazvrstane ceste Lasovac-Severin“.
7. Informacije o prodaji starog komunalnog stroja i kamiona i nabavi novih,
8. Donošenje Odluke o imenovanju Povjerenstva za procjenu šteta od elementarnih nepogoda na području Općine Šandrovac,
9. Zamolba Udruge umirovljenika „Bilogora – Lasovac“ za prostoriju za Udrugu.

\*\*Vijećnik Slaven Kurtak: „Da li mi nismo prošle godine imenovali ovo Povjerenstvo za procjenu šteta od elementarnih nepogoda?“

\*Upravni referent, Sandra Sedlanić: „Uz tu točku, dobili ste dopis koji nam je došao od Županije, kojim nam oni nalažu da moramo ponovno imenovati to Povjerenstvo. Povjerenstvo će zapravo ostati isto, ali moramo ga donijeti po novim točkama Zakona.“

\*\*Vijećnik Mirko Bedeković: „Ja bih pitao nešto vezano uz donošenje ovog Dnevnog reda. Da li je to sukladno Statutu i Poslovniku Općine Šandrovac što ste nama vi dali tih 3-4 točke danas? Ja mislim da bismo se mi ipak trebali sastati, odnosno sastati se Povjerenstvo za Statut i Poslovnik i to dogovoriti. Jer ja nigdje nisam vidio da tu piše da je to po hitnom postupku. Dakle, ti si nama sada ovdje dao četiri točke o kojima ja nemam pojma. Ja mislim da se treba sastati Povjerenstvo za Statut i Poslovnik i onda ono odlučiti da li to hoćemo ili nećemo prihvatiti ili ne za ovu sjednicu vijeća.“

\*Predsjedavajući: „Dobro, recite za koje točke, te četiri koje ste Vi naveli niste dobili materijal?“

\*\*Vijećnik Mirko Bedeković: „Ja nisam rekao da nisam dobio materijal.“

\*Predsjedavajući: „Pa onda? Imali ste vremena.“

\*\*Vijećnik Mirko Bedeković: „Ne možeš ti meni nešto gurati sada, što ja nisam pročitao.“

\*Predsjedavajući: „Pa imali ste vremena gospodine Bedekoviću, to je Vaš problem jeste li pročitali ili niste, a da Vam objasnim, Vi dobro znate, ako ste pročitali Statut, a vjerojatno jeste, u Statutu lijepo piše da se točke Dnevnog reda mogu nadopuniti i predložiti na samoj sjednici vijeća. I u čemu je sada ovdje problem?“

\*\*Vijećnik Mirko Bedeković: „Problem je, zato što ja nisam pročitao.“

\*Predsjedavajući: „A tko Vam je kriv što niste?“

\*\*Vijećnik Mirko Bedeković: „A kad da sam ja to pročitao, reci mi. Dao si mi to sada tu na stol i ja ne znam o čemu se tu sada radi.“

\*Predsjedavajući: „A koje točke ste danas dobili na stol? Koju točku ste danas dobili na stol da niste stigli pročitati?“

\*\*Vijećnik Mirko Bedeković: „Sve četiri ove.“

\*Predsjedavajući: „Koje?“

\*Upravni referent, Sandra Sedlanić: „Mirko, dobili ste samo dvije, a dvije se brišu.“

\*Predsjedavajući: „Gospodine Bedekoviću, sve materijale ste dobili na vrijeme.“

\*\*Vijećnik Mirko Bedeković: „Imam dopunu Dnevnog reda. Predlažem da se na Dnevni red stavi točka o smanjenju cijene rada komunalnog stroja, ovog novog ICB što ste kupili, i tražim glasovanje o toj točci.“

\*Predsjedavajući: „Znači Vi imate nadopunu Dnevnog reda, da se stavi kao točka, smanjenje cijene sata rada komunalnog stroja. A jel imate Vi kakve materijale o tome?“

\*\*Vijećnik Mirko Bedeković: „E pa vidiš, to ti je isti slučaj kao maloprije s tobom.“

\*Predsjedavajući: „Dobro, ali na osnovu čega Vi temeljite to da bi smanjili cijenu sata rada komunalnog stroja?“

\*\*Vijećnik Mirko Bedeković: „A šta to tebe briga? Ja ću reći kada za to dođe vrijeme.“

\*Predsjedavajući: „Dobro, dobro, sve je u redu. Nema problema. Evo gospodin Bedeković je predložio pod točkom broj 10. – smanjenje cijene sata rada komunalnog stroja komunalnog poduzeća Šandroprom d.o.o.. Tko je za to da se ta točka uvrsti na Dnevni red?“

Glasuje se o prijedlogu za nadopunom Dnevnog reda, vijećnika Mirka Bedeković, te takav prijedlog nije usvojen, sa 4 glasa ZA i 6 glasova PROTIV.

\*\*Vijećnik Mirko Bedeković: „Gospodine Sokolić, ja tražim riječ. Vi jako dobro znate što je bilo na Povjerenstvu kada ga je imao u utorak HDZ, te kako je i tamo bilo govora o tome koja se točka treba uvrstiti na Dnevni red. I tamo ste to podržali, a sada ste glasali protiv. Svaka Vam čast.“

\*Predsjedavajući: „Koja točka? Nećemo uopće sada o tome pričati, niti sa Vama polemizirati, ja sada dajem na glasovanje izmijenjeni Dnevni red koji sam svima na početku pročitao, a pročitati ću ga opet.“

Dnevni red je usvojen sa 6 glasova ZA i 4 glasa PROTIV od strane Općinskog vijeća Općine Šandrovac.

**Točka 1.**

**Aktualni sat.**

\*\*Vijećnik Sven Perec: „Imam jedno pitanje za gospodina načelnika, temeljem koje mjere se radi vrtić u Šandrovcu, znači preko koje mjere smo dobili novac?“

\*Načelnik Općine Šandrovac, Josip Dekalić: „Lijepi pozdrav svima. To je mjera Europske unije za poboljšanje života u ruralnim područjima.“

\*\*Vijećnik Sven Perec: „Koja je to mjera, koji broj mjere?“

\*Načelnik Općine Šandrovac, Josip Dekalić: „Jel da Vam možda idem i cijelu tablu donijeti? Kako to pitate koja mjera? Jel smo dobili? Jel ja sad moram znati svaki onaj podznak koji tamo piše? Jel sad važno koja mjera ili podmjera ili je važno to što smo dobili i što smo počeli raditi taj vrtić? Gospodine Perec da li je ovo sada provokacija ili je pitanje?“

\*\*Vijećnik Sven Perec: „Ja ne razumijem čemu ovakav nastup. Ja sam samo pitao koja je mjera, a Vi ne znate koja je mjera, te Vas molim da se pismenim putem očitujete o mom pitanju.“

\*\*Vijećnik Sven Perec: „Ja imam još jedno pitanje za gospodina načelnika, čišćenje pravoslavnog groblja u Pupelici, dakle dobio sam upit od jedne osobe, da su tamo porušena neka drva i da su debla odvezena, ali da su granje i kaos ostavljeni, pa kada će se to počistiti i da je to jedino groblje koje nema kontejner. Pa da li je to točno i kada će se neki kontejner tamo nabaviti?“

\*Načelnik Općine Šandrovac, Josip Dekalić: „Nismo stigli sve počistiti nakon tog rušenja drveća, čišćenje je u tijeku, jer nemamo samo to jedno groblje, nego imamo devet groblja. A kontejner će doći prvom prilikom. Kontejneri su naručeni i trebamo ih dobiti nekoliko komada kao i kante za odvojeno prikupljanje otpada. Tako da čim ih dobijemo postaviti ćemo ih tamo.“

\*\*Vijećnik Mirko Bedeković: „Ja imam pitanje za gospodina načelnika u vezi onih bunara u Jaseniku. Svjedoci smo da su ti bunari iskopani prije svojih tri, četiri, pet godina i činjenica je da oni još nisu stavljeni u funkciju. Mene sada zanima što se je dogodilo s obzirom da znamo da ste Vi kao načelnik pričali da ćemo mi dobiti jeftiniju vodu, kako će Šandrovcu biti osigurana voda i sve to, međutim koliko ja vidim od toga do dan danas nema ništa. Recite Vi meni šta se je dogodilo da to ne funkcionira. Da li voda ne odgovara, da li nema dobar kapacitet ili što nije dobro kada mi to ne možemo ostvariti? Ja vjerujem da bi taj projekt puno koštao, ali mislim da je tu u pitanju nešto drugo.“

\*Načelnik Općine Šandrovac, Josip Dekalić: „Mi smo te bunare imali samo one prve, istražne, preko sebe, a poslije su sve financirale Hrvatske vode. I to su Hrvatske vode imale u svom planu, zapravo imaju to i dan danas, jer i danas je polje Jasenik vodonosno područje i tu su velike količine vode. Ali dogodilo se nešto drugo, naša županija je išla zajedno sa Koprivničko – križevačkom županijom, pa su oni napravili dogovor da će se naša županija snabdijevati gore iz Peski, iz jednoga velikog bunara gdje se treba dovesti voda do Banovog stola, ali to bi iz Podravine naša županija trebala dovesti do ovdje, tako da se ja bojim da ćemo mi i dalje piti vodu iz Đurđevca ovu koju imamo. Ovi bunari oni imaju preko 60 litara vode u sekundi, voda je ispravna i sve je u redu, osim što to sada treba isfinancirati. A od kad se vlast u županiji promijenila, županija je krenula sa tom drugom vodnom politikom i mi tu sa njima ne možemo. A i ne možemo sada baš osigurati par milijuna kuna da dovedemo ovdje vodu sami, a nismo ni distributeri. Distributer koji je zadužen za nas, on zna za sve to i ako bude ikakvih problema u Đurđevcu, što se nikada ne zna, on će ići na aktivaciju toga i to će biti riješeno. Mi imamo i projekte za bunar, projekte kuda će ići trasa do Banovog stola i to je sve već trebalo biti napravljeno, ali na žalost nije. Hrvatske vode su tamo uložile dobrih 500.000,00 kuna i oni to nisu odbacili, njima to isto treba i to su njihove rezerve.“

\*\*Vijećnik Mirko Bedeković: „Mogu li ja Vama načelniče nešto samo odgovoriti? Gledajte ovako, ne službena informacija je pomalo drugačija. Ja vjerujem da je tu politika u pitanju, ili nešto drugo, naime informacija je ta da ako bi se ti bunari stavili u funkciju, da bi se trebalo izmjestiti cijelo selo Jasenik, asfalt bi isto tamo trebalo zatvoriti gdje je ta cesta, da kapacitet te vode ne odgovara i da ne može proizvesti toliko vode koliko bi trebalo i da voda u sebi sadrži neke opasne elemente. To je neslužbena informacija koju ja imam i koja je došla sa jednog dobrog mjesta u županiji.“

\*Načelnik Općine Šandrovac, Josip Dekalić: „Dobro, hvala Vam lijepa, evo primljeno je na znanje. Vaša informacija je neslužbena, a ako je iz Županije recite mi samo od koga pa da ja pitam toga nekog o toj informaciji.“

\*\*Vijećnik Igor Škudar: „Dobio sam sada na mobitel upit od jedne naše mještanke, naime na vrhu ulice Jarak, žena piše kako su u tri dana ostajali bez vode i kako su čekali cijeli dan i noć da se vodosprema napuni. Kakva je situacija sa tim?“

\*Načelnik Općine Šandrovac, Josip Dekalić: „Gore ima problema sa tim. Izgleda da plovak koji je u našoj vodospremi ne reagira na vrijeme. Ali ovdje je i zamjenik načelnika, on radi u toj firmi pa vam može bolje odgovoriti.“

\*Zamjenik općinskog načelnika, Željko Đipalo: „Ja vam mogu reći da vode sada bude. Inače ni mi nismo znali o čemu je točno riječ. Mi smo mislili da nama INA za vikend zatvara vodu, ali smo na kraju ustanovili da kada ju prebacimo preko Banovog stola da nam šteka taj jedan ventil, odnosno plovak, sve u svemu sada bi to sve trebalo funkcionirati kako treba.“

\*\*Vijećnik Mirko Bedeković: „Ja bih pitao što je sa našim komunalnim redarom kojega trenutno nema. Čovjek je na bolovanju ili u bolnici, gdje već je, a mi sve više imamo napuštenih pasa. Pa tako mi je Jozo danas rekao da postavim to pitanje, jer je danas negdje ostavljeno tri štenca ili su stavljeni tu dolje u neki boks, kako nisu dobili po par dana vode ni hrane. Kako im je Jozo to sve morao nositi. Ja ne znam tko to sada ima preko sebe jer to stvarno nije u redu. Jer to stvarno nije u redu, da ako su ti psi tu da ih se ne hrani i da im se ne daje vode.“

\*Upravni referent, Sandra Sedlanić: „To nije istina. Mi smo ih hranili i davali im vode svaki dan, tako da to nikako nije istina i točno.“

\*Vijećnik Igor Škudar: „Ja sam im isto nosio hranu, jedino što nisu baš morali biti na takvom suncu, ali dobro, a šta sad.“

\*Predsjedavajući: „Vi svi dobro znate da smo mi pokrenuli inicijativu za to da se gore napravi azil za pse, nažalost to je bilo jako žurno, ali sada se sa tim stalo i ništa se ne poduzima po tom pitanju dalje. Kad se taj azil jednom napravi biti će lakše sa tim svim skupa.“

\*\*Vijećnik Slaven Kurtak: „Ja bih postavio pitanje načelniku u vezi ovog špricanja komaraca, tko i u kojoj mjeri odlučuje koliko će se puta špricati?“

\*Načelnik Općine Šandrovac, Josip Dekalić: „Odlučuje Hrvatski zavod za zdravstveno osiguranje, mi po Zakonu moramo dva puta godišnje imati deratizaciju protiv štakora, odnosno glodavaca i četiri puta godišnje za uništenje komaraca. Ove godine kiša pada svaki drugi dan i da mi to tako ne radimo ja bih vas vidio šta biste radili dolje kod bazena. Pitajte kako je u drugim općinama gdje to ne rade, i koliko komaraca imaju. Vidio sam ja već kako piše na fejsu kako je to otrovno i tako. A šta mislite šta bi onda Osječani gdje ih iz zraka zaprašuju? To sve skupa košta, ali nije važno jer mislim da se ovako rješava jedan veliki problem sa tim komarcima i svejedno se ljudi bune, ali šta da ja radim.“

\*\*Vijećnik Igor Škudar: „Pa normalno da uvijek nešto ima nešto protiv za reći, ali ovaj potez Vam je zbilja dobar i komaraca zbilja nema.“

\*\*Vijećnik Mirko Bedeković: „Pošto još uvijek postoji Klub HDZ-a ja postavljam pitanje ispred Kluba, imam pitanje vezano uz drvene bandere. Drvenih bandera imamo u Pupelici i gore kod mene, negdje od Željka Đipala pa do Marijančeka, a u Pupelici cijela jedna ulica, od Zvonka Godinca pa na dalje, mene sada interesira kada će doći na red te bandere, da se postave betonske?“

\*Načelnik Općine Šandrovac, Josip Dekalić: „Iskreno? Ne znam. Nisam rekao nikada, nego da ne znam. Znam da situacija oko Elektre nije sjajna, mogli ste primijetiti da su oni kroz Jarak popikali betonske bandere ali one još uvijek nemaju kabela. Šteka im javna nabava jer na nivou cijele Elektre Hrvatska oni moraju nabaviti za sva područja, za cijelu Hrvatsku kablove. I tu se pojavljuju nekakva događanja da je poništen jedan natječaj, pa valjda i drugi. E sada idu elektra do elektre, tako da mi uopće nismo dobili kablove. Ja njih molim da se to što prije napravi, ali za sada je to tako. Taj problem nije samo kod Vas i u Pupelici, taj problem je i u Lasovcu na nekim mjestima. Ja ne znam njihovu logiku, oni ne idu nekim redom, nego samo na mjestima gdje su jako stare bandere i jako stare žice, onda prvo to mijenjaju.“

\*\*Vijećnica Biljana Solar: „Pitali su me ljudi u selu zbog čega je dozvoljena ona velika količina kamena pred mrtvačnicom u Ravnešu? Ako netko umre ne može se do mrtvačnice.“

\*Načelnik Općine Šandrovac, Josip Dekalić: „Ako netko umre to će odmah biti izmješteno. Tamo postoji firma „Stočarstvo Raić“ koja tamo ima svoje tri farme, gdje rade i naših ljudi iz sela, sigurno njih petoro, i on je mene pitao da li može staviti tamo 2-3 kamiona kamena, jer rade gnojišta, zato je taj kamen tamo. Ne daj Bože ako netko umre, to će se odmah preseliti.“

\*\*Vijećnica Biljana Solar: „Da, ali tamo se i asfalt sada rulji bez veze, dobili smo taj asfalt i sada ga se uništava zbog izgradnje jednog đubrišta. Ja mislim da to nije u redu. To je moje mišljenje.“

\*\*Vijećnik Slaven Kurtak: „Ja imam još jedno pitanje za načelnika, to sam pitanje postavio i točno pred dvije godine. U vezi dječjeg igrališta, kad bi se moglo nešto napraviti, pošto vidimo da sada ipak ima nešto tih novaca i da se troši i na kamion recimo, koji vidim da je dalje na dnevnom redu, mislim da ne bi bilo loše napraviti i neko dječje igralište i parkić ovdje neki.“

\*Načelnik Općine Šandrovac, Josip Dekalić: „Tu park je. I igralište je tu. Nije najmodernije ali napraviti ćemo i njega. Staviti ćemo to u Proračun za slijedeću godinu. Ali ja i ne vidim puno djece ovdje, vidim ih svega troje. Jedino kada je neka fešta onda ih se skupi nešto više. A inače tu nisam vidio Vašu djecu, vidio sam da gospodin Sokolić vodi svoju unuku i tako.“

\*\*Vijećnik Slaven Kurtak: „Djeca se vode onda kada je trava pokošena. Dok nije pokošena onda nema djece.“

\*\*Vijećnik Igor Škudar: „Igralište mora biti i ograđeno, ako je to pravo dječje igralište.“

\*Načelnik Općine Šandrovac, Josip Dekalić: „Mi smo ovaj park četiri puta kosili i biti će pokošeno još sigurno četiri puta. Ovo je po meni opet provokativno pitanje i komentar.“

\*\*Vijećnik Slaven Kurtak: „Vi stalno mislite da mi Vas hoćemo isprovocirati, a ja Vas samo pitam normalno pitanje.“

\*Načelnik Općine Šandrovac, Josip Dekalić: „I ja sam Vama odgovorio normalno.“

\*\*Vijećnik Slaven Kurtak: „Ako Vi mislite da je dovoljno u tri mjeseca četiri puta pokositi dječje igralište, onda stvarno.“

\*Načelnik Općine Šandrovac, Josip Dekalić: „Nemojte izmišljati, sada izmišljate gospodine Kurtak, mi ovaj park ovdje kosimo svakih 15 dana. Tako da Vam to bude jasno i nemojte izmišljati. Kada ste bili zadnji puta tu? Ovo sada je provokacija.“

 \*Predsjedavajući zaključuje aktualni sat.

**Točka 2.**

**Usvajanje zapisnika sa 19. sjednice Općinskog vijeća Općine Šandrovac.**

U trenutku glasanja bilo je prisutno 10 vijećnika. Zapisnik sa 19. sjednice Općinskog vijeća Općine Šandrovac usvojen je sa 9 glasova ZA i 1 glasom PROTIV.

**(KLASA: 021-05/19-01/17, URBROJ: 2123-05-01-19-1)**

**Točka 3.**

**Donošenje Odluke o** **isplati kapitalne pomoći poduzeću „Šandroprom“ d.o.o..**

Načelnik Općine Šandrovac, Josip Dekalić, obrazlaže Odluku o isplati kapitalne pomoći poduzeću „Šandroprom“ d.o.o.

\*\*Vijećnik Sven Perec: „Ja imam pitanje za gospodina načelnika, nije provokacija nego bih stvarno pitao, spomenuli ste penale i ovih 5% za dječji vrtić, na što bih se odnosili ti penali?“

\*Načelnik Općine Šandrovac, Josip Dekalić: „Ministarstvo radi tako sa svima, ne samo sa nama, mi smo imali cestu, trebali su nam isplatiti ukupan iznos, a oni su nama radili treću provjeru i rekli su sve je u redu ali da 5% ide u penale, da ne bi još nešto našli. I bilo je ovako, ako hoćete pristati na to, stisnite tamo da pristajete, a ako ne, imate rok žalbe i žalite se.“

\*\*Vijećnik Igor Škudar: „A koliko to ispada onda?“

\*Načelnik Općine Šandrovac, Josip Dekalić: „Evo za cestu su nam uzeli 150.000,00 kuna.“

\*\*Vijećnik Mirko Bedeković: „Imam ja jednu stvar koja se meni ne sviđa. Gospodine načelniče, ja kao prvo neću glasati za taj kamion. Iz prosto proširenog razloga, Vi ste obećali ljudima u Lasovcu onaj asfalt od Severina do Lasovca, a sada ste pogazili svoju riječ. Kada ste bili tamo na Petrovo hvalili ste se na sva usta kako ćete to brzo završiti i kako će to biti gotovo, da Vi imate novac i da ćete to riješiti. Ljudi su sada strašno revoltirani što ste ih prevarili.“

\*Predsjedavajući: „Oprostite molim Vas gospodine Bedekoviću, što Vas prekidam, moram Vas prekinuti, imati ćemo informaciju o tim cestama kasnije na Dnevnom redu.“

\*\*Vijećnik Mirko Bedeković: „Prestani se miješati, jel si ti čuo prestani se miješati! Ja sad govorim, ne govoriš ti.“

\*Predsjedavajući: „Ne govorite pod točkom Dnevnog reda.“

\*\*Vijećnik Mirko Bedeković: „Odakle ti znaš da ne govorim?“

\*Predsjedavajući: „Pa ne govorite!“

\*\*Vijećnik Mirko Bedeković: „Jel si ti pijan? Šta je tebi? Hoćeš da pozovemo policiju da ti daju puhat?“

\*Predsjedavajući: „Da, da, hajde.“

\*\*Vijećnik Mirko Bedeković: „Šta je s tobom? Jel si ti lud?“

\*Predsjedavajući: „Nisam ja lud, treba se netko ovdje zapitati tko je ovdje lud.“

\*\*Vijećnik Mirko Bedeković: „Pa ti si lud.“

\*Predsjedavajući: „Dobro, to je Vaše mišljenje gospodine Bedekoviću.“

\*\*Vijećnik Mirko Bedeković: „Ti se u sve miješaš.“

\*Predsjedavajući: „Ja vodim ovu sjednicu, a ne Vi. Kada ćete Vi biti predsjednik vijeća, kada ćete Vi voditi sjednicu, onda izvolite raditi što god hoćete. A sada neću da ovdje radite cirkus kojeg stalno i uporno ponavljate.“

\*\*Vijećnik Mirko Bedeković: „Ja radim cirkus?“

\*Predsjedavajući: „Da i to nije točka Dnevnog reda i imam Vas pravo prekinuti.“

\*\*Vijećnik Mirko Bedeković: „Ma nećeš ti mene prekidati. Ajde još jedanput da me prekineš.“

\*Predsjedavajući: „Pa hoću sigurno kada ću morati.“

\*Načelnik Općine Šandrovac, Josip Dekalić: „Prestanite, sada ću ja zvati policiju. Pa ne možete se tako ponašati.“

\*\*Vijećnik Mirko Bedeković: „Ne moraš nikoga zvati. Samo da ja njemu nešto kažem. Miro ja ću sada tražiti da se utvrdi da li si ti pri pari ili nisi.“

\*Predsjedavajući: „Dobro, pa to je Vaše mišljenje.“

\*\*Vijećnik Mirko Bedeković: „Dobro pa jel ja imam pravo reći za kamion?“

\*Predsjedavajući: „Imaš za kamion, ali Vi niste govorili o kamionu nego asfaltiranju ceste.“

\*\*Vijećnik Mirko Bedeković: „Ja sam govorio šta su mi ljudi rekli. I govorim zašto neću glasati za taj kamion.“

\*Predsjedavajući: „Imamo kasnije tu točku Dnevnog reda, što se tiče asfalta.“

\*\*Vijećnik Mirko Bedeković: „Ti si meni uzeo riječ i ja sada više neću govoriti.“

\*\* Predsjedavajući: „Nisam ti oduzeo riječ nego sam ti rekao da kasnije ta točka dolazi na Dnevni red.“

 U trenutku glasanja bilo je prisutno 10 vijećnika. Odluka o isplati kapitalne pomoći poduzeću „Šandroprom“ d.o.o. usvojena je sa 9 glasova ZA i 1 glasom SUZDRŽAN.

**(KLASA: 024-03/19-01/1, URBROJ: 2123-05-01-19-2)**

**Točka 4.**

**Donošenje suglasnosti na Odluku o izboru i imenovanju ravnatelja Doma za starije i nemoćne osobe Šandrovac.**

Načelnik Općine Šandrovac, Josip Dekalić, obrazlaže Odluku o imenovanju ravnatelja Doma za starije i nemoćne osobe Šandrovac.

\*\*Vijećnik Ranko Ormanović: „Mislim da nema razloga da se o ovome išta diskutira. Gospodin radi na tom mjestu od samog otvorenja Doma, pokazuju se dobri rezultati u Domu, ja nisam čuo nikada niti jedan prigovor u svezi toga Doma, ni od korisnika Doma ni od nekoga sa strane.“

\*\*Vijećnik Mirko Bedeković: „Ono što jedino Damiru nije dobro je što nisu promijenili Statut i u tom Statutu što nisu dali ovlasti da Upravno vijeće bira djelatnike za rad u Domu za starije i nemoćne osobe Šandrovac. Zato ja Damiru predlažem da ispravi to, jer nije lijepo ovo što se događa, gdje su on, voditelj smjene tamo i ne znam tko još, odlučuju o tome koga će se zaposliti. Po meni tu bi odluku trebalo donijeti Upravno vijeće i ja mu sugeriram da on to promijeni i da ubuduće Upravno vijeće donosi tu odluku. Jer neka informacija je bila danas, po kojoj ispada da je to kao radnički savjet, a radničkog savjeta više nema.“

 Mag.ing.agr, ravnatelj Doma za starije i nemoćne osobe Šandrovac, Damir Kolar, obrazlaže trenutnu situaciju u Domu, koja se odnosi na broj korisnika, broj zaposlenih i povećanju kapaciteta. Uzima u obzir primjedbu gospodina Mirka Bedekovića i kaže da će vidjeti što će se po tom pitanju moći riješiti.

U trenutku glasanja bilo je prisutno 10 vijećnika. Suglasnost na Odluku o izboru i imenovanju ravnatelja Doma za starije i nemoćne osobe Šandrovac usvojena je sa 10 glasova ZA.

**(KLASA: 501-01/19-01/1, URBROJ: 2123-05-01-19-1)**

**Točka 5.**

**Donošenje Odluke o legaliziranju nerazvrstane ceste Jarak-Velebit.**

Načelnik Općine Šandrovac, Josip Dekalić, obrazlaže Odluku o legaliziranju nerazvrstane ceste Jarak-Velebit.

U trenutku glasanja bilo je prisutno 10 vijećnika. Odluka o legaliziranju nerazvrstane ceste Jarak - Velebit usvojena je sa 10 glasova ZA.

**(KLASA: 340-01/19-01/3, URBROJ: 2123-05-01-19-1)**

**Točka 6.**

**Informacija o poništenju postupka javne nabave za „modernizaciju nerazvrstane ceste Lasovac-Severin“.**

Načelnik Općine Šandrovac, Josip Dekalić, obrazlaže poništenje postupka javne nabave za „modernizaciju nerazvrstane ceste Lasovac - Severin“.

**Točka 7.**

**Informacija o** **prodaji starog komunalnog stroja i kamiona i nabavi novih.**

Načelnik Općine Šandrovac, Josip Dekalić, obrazlaže informaciju o prodaji starog komunalnog stroja i kamiona i nabavu novih.

\*\*Vijećnik Igor Škudar: „Ja koliko sam vidio, taj je stroj prva liga, što smo svi vidjeli, i da se odmah razumijemo ovo nije nikakva provokacija, Danijel je moj izvrstan prijatelj, ali ja sam već vidio neke sitna udubljenja na stepenici unutra, pa samo da se na to sve skupa malo bolje pripazi. Taj je stroj sada nov i treba ga se čuvati.“

**Točka 8.**

**Donošenje Odluke o imenovanju Povjerenstva za procjenu šteta od elementarnih nepogoda na području Općine Šandrovac.**

Načelnik Općine Šandrovac, Josip Dekalić, obrazlaže Odluku o imenovanju Povjerenstva za procjenu šteta od elementarnih nepogoda na području Općine Šandrovac.

U trenutku glasanja bilo je prisutno 10 vijećnika. Odluka o imenovanju Povjerenstva za procjenu šteta od elementarnih nepogoda na području Općine Šandrovac usvojena je sa 10 glasova ZA.

**(KLASA: 320-21/19-01/1, URBROJ: 2123-05-01-19-1)**

**Točka 9.**

**Zamolba Udruge umirovljenika „Bilogora – Lasovac“ za prostoriju za Udrugu.**

Vijećnik Ranko Ormanović, kao predsjednik Udruge „Bilogora – Lasovac“, iznosi razlog zamolbe za prostoriju za njihovu Udrugu.

Načelnik Općine Šandrovac, Josip Dekalić, obrazlaže zašto bi se Udruzi „Bilogora – Lasovac“ trebalo pomoći na način da im se ova Zamolba usvoji, te da dobiju na korištenje prostoriju za rad Udruge.

U trenutku glasanja bilo je prisutno 10 vijećnika. Zamolba Udruge umirovljenika „Bilogora – Lasovac“ za prostoriju za Udrugu usvojena je sa 10 glasova ZA.

Predsjednik općinskog vijeća Općine Šandrovac zaključuje sjednicu u 21,13 h.

Zapisničar:

Martina Bedeković

 **Općinsko vijeće općine Šandrovac**

 **Predsjednik općinskog vijeća**

 **Miroslav Sokolić**